Diari Oficial de la Generalitat Valenciana


Sumari del DOGV 4952, del 23-02-2005 (2005/1741)

ORDRE de 30 de desembre de 2004, de la Conselleria d'Economia, Hisenda i Ocupació, per la qual es convoquen les ajudes del Programa de Foment de l'Ocupació Estable i altres Mesures de Suport a la Creació d'Ocupació, per a l'exercici de 2005.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4952

Data del DOGV
:   23-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1741


Data del document
:   30-12-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

 Descriptors 

:   * dona
    * atur femení
    * jove
    * atur juvenil
    * empresa privada
    * atur de llarga duració
    * manteniment de l'ocupació
    * jornada de treball
    * guarda de xiquets
    * societat sense fins de lucre
    * creació d'ocupació
    * ajuda a l'ocupació
    * ordenació de l'horari de treball
    * treballador d'edat avançada
    * suport econòmic
    * ajuda pública

ORDRE de 30 de desembre de 2004, de la Conselleria d'Economia, Hisenda i Ocupació, per la qual es convoquen les ajudes del Programa de Foment de l'Ocupació Estable i altres Mesures de Suport a la Creació d'Ocupació, per a l'exercici de 2005. [2005/X1741]
  
En l'exercici de les competències que el Govern Valencià té en matèria de programació i gestió de polítiques actives de foment d'ocupació orientades a complementar d'altres mesures que tendisquen a millorar la competitivitat en l'aparell productiu a llarg termini que afavorisquen l'estabilitat en l'ocupació, convoca anualment ajudes i subvencions de foment de l'ocupació estable, algunes d'elles cofinançades pel Fons Social Europeu, la gestió de les quals correspon al Servici Valencià d'Ocupació i Formació.
  
Aquesta convocatòria de subvencions que preten donar compliment als compromisos del Pacte Valencià per al Creixement i l'Ocupació 2001-2006 (PAVACE), després del títol I, que arreplega les disposicions comunes a les distintes modalitats d'ajudes, aquesta convocatòria regula diverses actuacions adreçades, en especial, al foment de l'ocupació estable de col·lectius amb majors dificultats per a accedir o romandre en el mercat de treball:
  
a) En el títol II, s'hi regulen les ajudes adreçades a promoure l'estabilitat laboral dels joves. S'hi dóna suport a la contractació indefinida directa dels desocupats menors de 30 anys, així com la conversió dels contractes formatius en indefinits. De la mateixa manera, igual que en convocatòries anteriors, per tal de donar suport a la modernització de les empreses, se subvencionarà en major grau la contractació de titulats en Informàtica i Telecomunicacions, Medi Ambient o Prevenció de Riscos Laborals, i s'intentarà que se n'incremente la presència en l'àmbit de les empreses radicades a la Comunitat Valenciana.
  
b) En el títol III, s'hi regula el Programa d'Ajudes per al Foment de la Contractació Indefinida de Desocupats que Pertanyen a Determinats Col·lectius, per a fomentar les contractacions fixes a temps complet o a temps parcial, així com de caràcter fix discontinu. L'objectiu d'aquest Programa és, d'una part, incentivar la contractació indefinida de desocupats amb especials dificultats per a l'accés o la reincorporació al mercat de treball, com són: aturats de llarga duració i majors de 45; d'altra banda, es manté el programa d'ajudes, iniciat en 2003, per a incentivar la regularització de la situació laboral de desocupats que treballen per compte d'altri al seu propi domicili i de persones contractades per a la realització de treballs domèstics i d'atenció de persones dependents, a través de la seua contractació indefinida inicial o per conversió de contracte temporal previ.
  
c) En el títol IV de l'Ordre s'hi introdueix, com a novetat per a 2005, el Programa d'Ajudes de Foment d'Ocupació per a la Igualtat, en què es pretén incidir en l'accés a l'ocupació estable de la dona tot actuant sobre tres fronts essencials: la realització de contractes amb jornades laborals que faciliten la conciliació de la vida familiar i laboral; el suport a l'empresa i a la treballadora per al gaudi d'absències legals per a atenció a la família, i la igualtat d'oportunitats en determinats sectors d'activitat en què la dona està subrepresentada.
  
c) En el títol V, a través del foment de l'ocupació derivada de la reordenació de la jornada laboral i d'altres mesures del repartiment del temps de treball, s'hi pretén fomentar la capacitat d'adaptació dels treballadors i empreses amb el suport a la modernització de l'organització del treball.
  
d) Finalment, en el títol VI s'hi estableix un programa d'ajudes per a fomentar la creació i el manteniment de guarderies infantils de primer cicle al si de les empreses privades, per a xiquets de zero a sis anys, que reconeix també com a beneficiàries les agrupacions d'empreses.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Títol I
  
Capítol I
  
Disposicions generals
  
Article 1. Objecte i àmbit
  
1. Aquesta ordre té com a objecte establir incentius per al foment de la contractació i de l'estabilitat en l'ocupació, amb la finalitat de crear llocs de treball, així com afavorir la inserció dels col·lectius desocupats amb majors dificultats d'accés al mercat de treball, a través dels següents programes d'ajudes:
  
a) Programa d'Ajudes a l'Estabilitat Laboral dels Joves.
  
b) Programa de Foment de la Contractació Indefinida de Desocupats que Pertanyen a Determinats Col·lectius.
  
c) Programa de Foment d'Ocupació per a la Igualtat.
  
d) Programa de Foment de l'Ocupació Derivat del Repartiment del Temps de Treball.
  
e) Programa d'Ajudes a la Creació i Manteniment de Guarderies Infantils al Si de l'Empresa.
  
2. El règim d'ajudes aplicable serà el determinat en els articles següents.
  
Article 2. Beneficiaris de les ajudes
  
Podran ser beneficiaris de les ajudes establides en aquesta ordre:
  
1. Les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana, que concerten els contractes subvencionables per a l'execució exclusiva a centres de treball radicats a la citada Comunitat, sempre que, a més, reunisquen els requisits i les condicions que s'estableixen en aquesta ordre.
  
2. Els treballadors que deixen de prestar servicis en l'empresa o disminuïsquen la seua jornada laboral, en els casos previstos en el títol IV, capítol II i en el títol V, capítols IV i V d'aquesta ordre.
  
3. Les empreses privades, les associacions d'empreses o les agrupacions d'empreses, que actuen mitjançant una única personalitat jurídica, ubicades en un mateix polígon industrial, que disposen en al seu si de guarderies d'educació preescolar o infantil.
  
Article 3. Requisits dels beneficiaris
  
1. Els beneficiaris de les ajudes previstes en l'article 2.1 i 2.3 hauran de complir els requisits següents:
  
a) Trobar-se al corrent en el compliment de les seues obligacions tributàries i de la Seguretat Social.
  
b) No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46 del Text Refós sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost.
  
c) Estar inscrites com a persones o entitats ocupadores en els règims de la Seguretat Social en què hi haja afiliació de treballadors per compte d'altri.
  
d) No haver realitzat extincions de contractes de treball per causes disciplinàries o objectives declarades improcedents per sentència judicial ferma, o en virtut d'acomiadament col·lectiu, en els 12 mesos anteriors a la sol·licitud de l'ajuda.
  
2. Els beneficiaris de les ajudes previstes en l'article 2, apartat 2, hauran de complir el requisit de trobar-se al corrent en el compliment de les seues obligacions tributàries i de la Seguretat Social.
  
Article 4. Exclusions i incompatibilitats
  
1. Queden exclosos de les ajudes regulades en aquesta ordre els casos següents:
  
a) Les relacions laborals de caràcter especial a què es refereix l'article 2.1, lletres a), c), d), e), f), g), h) i i) del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, i la resta de disposicions reglamentàries.
  
b) Contractacions que afecten el cònjuge, els ascendents, els descendents i la resta de parents, per consanguinitat o afinitat, fins al segon grau inclusivament, de l'empresari o dels qui tinguen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb aquestos últims.
  
c) Contractacions realitzades amb treballadors que, en els 24 mesos anteriors a la data de contractació, hagueren prestat servicis en la mateixa empresa o grup d'empreses mitjançant un contracte per temps indefinit.
  
El que disposa el paràgraf anterior serà també d'aplicació en el supòsit de vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que estableix l'article 44 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març.
  
d) Treballadors que hagen finalitzat la seua relació laboral de caràcter indefinit per mutu acord en un termini de tres mesos anteriors a la formalització del contracte.
  
e) Les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.
  
2. Les ajudes establides en aquesta ordre són incompatibles entre si i amb qualsevol altra per a la mateixa acció subvencionable, percebudes d'aquesta o d'unes altres administracions públiques, excepte amb els incentius a la contractació que, regulats per lleis estatals, s'establisquen com a mesures de foment d'ocupació aplicables per a l'any 2005.
  
Article 5. Obligacions del beneficiari
  
Amb independència de les obligacions específiques previstes per a cada programa en aquesta ordre i de les que, si és el cas, expressament s'arrepleguen en la resolució de concessió, són exigibles les següents obligacions genèriques:
  
1. Per als ocupadors, sense perjuí que la normativa social vigent estableix:
  
a) Formalitzar els contractes de treball per escrit.
  
b) Realitzar l'activitat o adoptar el comportament que fonamente la concessió de subvenció en la forma i els terminis establits.
  
c) Justificar davant de l'òrgan concedent la realització de l'activitat o l'adopció del comportament, així com el compliment dels requisits i les condicions que determine la concessió.
  
d) En el cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per un altre, susceptible d'inclusió en els col·lectius subvencionables pel programa de què es tracte, en les mateixes condicions contractuals que tenia el treballador substituït. La substitució haurà de ser comunicada a l'òrgan que va concedir la subvenció en un termini no superior a 15 dies des que es produïsca. Si la baixa es produeix abans de la resolució de concessió, decaurà el dret a la sol·licitud presentada.
  
e) En el supòsit de contractacions per temps indefinit, l'ocupació creada ha de representar un increment net del nombre de treballadors tant en l'establiment com en l'empresa afectada, en comparació amb la mitjana dels 12 mesos anteriors. A més, l'ocupació creada s'haurà de mantenir durant un període mínim de tres anys, o de dos anys si es tracta de pime.
  
f) Facilitar totes les dades i la informació, en qüestions relacionades amb les subvencions concedides, que siga requerida per la Conselleria d'Economia, Hisenda i Ocupació, així com comunicar a aquesta les incidències i les variacions que es produïsquen en relació amb aquelles.
  
g) Comunicar al SERVEF la sol·licitud o l'obtenció d'unes altres subvencions o ajudes, per a la mateixa finalitat, procedents de qualsevol administració o entitat pública o privada en qualsevol moment de la vigència de l'expedient, després de la data de presentació de la sol·licitud.
  
h) Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableix el Reglament (CE) número 1.159/2000, de 30 de maig, de la Comissió, sobre activitats d'informació i publicitat que han de dur a terme els estats membres en relació amb les intervencions dels fons estructurals.
  
i) Acreditar el compliment de la normativa sobre integració laboral de persones amb discapacitat o, si és el cas, l'exempció de l'obligació.
  
j) La presentació de sol·licituds a l'empara d'aquesta convocatòria implica la prestació del consentiment, per part del beneficiari, perquè la Conselleria d'Economia, Hisenda i Ocupació puga sol·licitar dels òrgans competents la informació estrictament necessària per a comprovar els aspectes a què es refereixen les lletres d), e), f) i i) de l'apartat 1 d'aquest article.
  
2. Per als treballadors que reduïsquen la seua jornada laboral d'acord amb l'article 2.2 d'aquesta ordre:
  
a) Realitzar l'activitat o adoptar el comportament que fonamente la concessió de subvenció en la forma i els terminis establits.
  
b) Justificar davant de l'òrgan concedent la realització de l'activitat o l'adopció del comportament, així com el compliment dels requisits i les condicions que determine la concessió.
  
c) Facilitar totes les dades i la informació, en qüestions relacionades amb les subvencions concedides, que siga requerida per la Conselleria d'Economia, Hisenda i Ocupació, així com comunicar a aquesta les incidències i les variacions que es produïsquen en relació amb aquelles.
  
Capítol II
  
Procediment general per a la concessió de les ajudes
  
Article 6. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se al servici territorial de Foment corresponent, i es presentaran en un imprés normalitzat en la corresponent direcció territorial d'Ocupació del SERVEF, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Amb caràcter general, la sol·licitud haurà d'acompanyar-se dels documents següents:
  
I. Per als ocupadors
  
a) Documentació identificativa del sol·licitant i, si és el cas, identificació i acreditació de la representació legal.
  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's al moment en què finalitze el termini de presentació de la sol·licitud. No serà necessària aquesta documentació en el cas d'ajudes la quantia del qual no supere els 1.803,04 euros. A aquestos efectes, s'entendrà que la validesa de la documentació acreditativa de trobar-se el sol·licitant al corrent en les obligacions tributàries i de la Seguretat Social haurà d'estendre's fins a dos mesos després d'haver efectuat la contractació, data en què finalitza el termini de presentació de la sol·licitud, d'acord amb el que disposa l'apartat 5 d'aquest article. Entre aquesta documentació, i només respecte d'aquella que corresponga a l'Agència Estatal de l'administració Tributària, haurà d'aportar-se:
  
- Autorització expressa al SERVEF per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.
  
- En el cas de falta d'autorització, haurà de presentar-se un certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
- Dades de domiciliació bancària seguint el model normalitzat (fitxa de manteniment de tercers), excepte si s'han presentat abans davant de la Conselleria d'Economia, Hisenda i Ocupació i no han tingut cap variació.
  
c) Còpia del contracte de treball que dóna lloc a l'ajuda, comunicat com cal al centre SERVEF d'Ocupació i que en el seu clausulat conste, si és el cas, que es tracta d'un contracte indefinit, o en el cas de les ajudes per la reordenació de la jornada laboral, que s'hi faça esment a la causa que ho motiva, així com, si pertoca, l'acord d'empresa que el motiva.
  
d) Certificat acreditatiu de la inscripció com a desocupat del treballador contractat en el corresponent centre SERVEF d'Ocupació. En aquells programes en què s'exigeix un període concret de situació d'antiguitat o inscripció en la desocupació, haurà d'aportar-se documentació justificativa del compliment del requisit en el moment de la contractació objecte de subvenció.
  
e) Altes, o en cas de transformacions de contractes, variació de dades dels treballadors contractats en el règim de la Seguretat Social que procedisca. Així mateix, s'aportarà la variació de dades quan, amb ocasió de l'aplicació de les mesures previstes en aquesta ordre, es produïsca en la situació d'uns altres treballadors de l'empresa.
  
f) Declaració responsable que les contractacions realitzades no estan compreses en els casos previstos en l'article 4 d'aquesta ordre i que el sol·licitant no es troba sotmés a cap dels casos previstos en l'article 3, apartat 1, lletres b)i d).
  
g) En el cas d'ajudes previstes en el títol V d'aquesta ordre, excepte les ajudes establides en els capítols IV i V, una còpia de l'acord entre l'empresa i els treballadors amb referència explícita a la creació d'ocupació com a conseqüència de les mesures pactades, amb indicació del temps cert de reordenació de la jornada i d'eliminació o de reducció d'hores extraordinàries, i l'especificació del lloc de treball corresponent.
  
h) Consentiment exprés, per part del beneficiari, que autoritze el SERVEF a demanar davant de la Seguretat Social la informació a què es refereix l'article 5, apartat 1, lletra j), d'aquesta ordre.
  
i) Declaració responsable del compliment de la normativa sobre integració laboral de persones amb discapacitat o, si és el cas, l'exempció de l'obligació, d'acord amb l'article 7 de la Llei 11/2003, de 10 d'abril, sobre l'Estatut de les Persones amb Discapacitat, de la Generalitat.
  
II. Per als treballadors a què es refereix l'article 2.2 d'aquesta ordre, la sol·licitud haurà d'anar acompanyada de la documentació a què es refereixen les lletres a), b), c), d), f) i h) de l'apartat 2.I d'aquest article; la documentació de l'apartat f) es referirà en exclusiva al compliment del que preveu l'article 3.
  
III. Per a les empreses que sol·liciten les ajudes arreplegades en l'article 35.e) d'aquesta ordre, la sol·licitud haurà d'anar acompanyada de la documentació a què es refereixen les lletres a), b), g), h) i i) de l'apartat 2.I d'aquest article.
  
3. En el cas que els documents que han d'acompanyar la sol·licitud de concessió de les ajudes ja estigueren en poder de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En cas d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per uns altres mitjans els requisits a què es refereix el document.
  
4. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que, d'acord amb aquesta ordre, resulte exigible, es requerirà l'interessat perquè en termini de 10 dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de l'esmentada Llei.
  
5. Les sol·licituds hauran de presentar-se en el termini màxim de dos mesos següents a la data en què s'efectue la contractació objecte de l'ajuda. El termini de presentació de sol·licituds finalitzarà el 30 de juny de 2005, i caldrà, si és el cas, realitzar-se les contractacions i els estudis dins de l'any 2005. Per a les ajudes previstes en el títol VI, les sol·licituds hauran de presentar-se durant els tres mesos següents a la publicació d'aquesta ordre. Per a les contractacions o les transformacions formalitzades en el període previ a la publicació d'aquesta convocatòria, el còmput del termini de dos mesos s'iniciarà l'endemà de l'esmentada publicació.
  
Article 7. Criteris per a la concessió de les ajudes
  
Les ajudes s'atorgaran fins a exhaurir el crèdit disponible seguint l'ordre en què la sol·licitud haja tingut entrada en qualsevol dels registres d'entrada de l'òrgan competent per a resoldre, sempre que es complisquen els requisits exigits en aquesta ordre i s'hi adjunte la totalitat de la documentació establida en l'article anterior.
  
Article 8. Tramitació, resolució i recursos
  
1. La competència per a conéixer i resoldre sobre les sol·licituds formulades correspon a la directora general del SERVEF, sense perjuí de la delegació.
  
2. Les citades unitats administratives podran demanar de l'entitat sol·licitant l'aportació addicional d'uns altres documents o dades aclaridores que considere necessaris per a resoldre sobre la sol·licitud presentada.
  
3. El termini màxim per a resoldre i notificar la resolució procedent serà de sis mesos, a comptar de la presentació de la sol·licitud en qualsevol dels registres d'entrada esmentats en l'article 6.1 d'aquesta ordre.
  
4. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció de la Llei 4/1999 de 13 de gener, en relació amb allò disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això, sense perjuí que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida; incorporarà, si és el cas, les condicions, obligacions i determinacions accessòries a què haja de subjectar-se el beneficiari, i es notificarà als interessats en els termes previstos en l'article 58 de la Llei 30/1992, abans mencionada.
  
6. Les resolucions que es dicten a l'empara d'aquesta convocatòria posen fi a la via administrativa.
  
Article 9. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen després de la concessió, com ara pròrroga de terminis, modificacions justificades o qualsevol variació de les condicions particulars de la concessió.
  
Article 10. Control de les ajudes
  
1. Correspondrà a la directora general del SERVEF, a través dels directors territorials d'Ocupació del SERVEF, dur a terme la funció de control de les subvencions concedides, així com l'avaluació i el seguiment del aquesta Programa.
  
2. Per a la realització d'aquestes funcions s'utilitzaran els mitjans que estiguen a disposició del SERVEF, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. El beneficiari estarà obligat a sotmetre's, en relació amb les ajudes concedides, a les actuacions de control financer de la Intervenció General i dels òrgans competents de les institucions comunitàries.
  
Article 11. Liquidació de les ajudes
  
La liquidació de les ajudes s'efectuarà una vegada complits i justificats documentalment els requisits establits, tal com s'especifique per a cada programa en els articles corresponents d'aquesta ordre, i es lliurarà d'una sola vegada l'import de l'ajuda reconeguda a cada beneficiari.
  
Article 12. Minoració i revocació de les ajudes concedides
  
1. L'incompliment de les obligacions i condicions establides en aquesta ordre i en la resolució que es dicte, així com la concessió, després de la presentació de la sol·licitud, d'altres ajudes públiques i privades que, en conjunt, excedisquen dels límits establits, podran donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i resta de circumstàncies que van donar lloc a l'atorgament de la subvenció i, especialment, la falta de manteniment dels llocs de treball creats en els termes establits en l'article 5, apartat 1, lletra e), d'aquesta ordre, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la revocació de la subvenció concedida i l'obligació de reintegrar les ajudes percebudes i els interessos de demora des del moment de pagament d'aquelles. En la tramitació del procediment s'hi garantirà el dret de l'interessat a l'audiència.
  
Títol II
  
Ajudes a l'estabilitat laboral dels joves
  
Capítol I
  
Disposicions generals
  
Article 13. Objecte
  
L'objectiu final que es persegueix a través d'aquest Programa és elevar el nivell d'ocupació de caràcter estable dels joves mitjançant l'atorgament d'ajudes destinades a incentivar tant la contractació indefinida inicial com la transformació en indefinits dels contractes formatius de joves menors de 30 anys inscrits com a desocupats en el corresponent centre SERVEF de la Generalitat Valenciana.
  
Article 14. Accions susceptibles de suport
  
Les ajudes previstes en aquest títol es desenvolupen a través dels programes següents:
  
a) Programa d'Incentius a les Contractacions Indefinides Inicials.
  
b) Programa d'Incentius a la Transformació en Indefinits dels Contractes en Pràctiques i per a la Formació.
  
Capítol II
  
Programa d'Incentius a les Contractacions Indefinides Inicials
  
Article 15. Objecte
  
Les ajudes establides en aquest capítol estan adreçades a subvencionar contractes indefinits directes que es formalitzen amb joves desocupats menors de 30 anys inscrits en el corresponent centre SERVEF de la Generalitat Valenciana.
  
Article 16. Quantia de les ajudes
  
Les ajudes que s'estableixen en aquest Programa consisteixen en una subvenció per la contractació indefinida inicial, a jornada completa, per un import de 2.000 euros, i 4.000 euros en el cas de les dones. Si el contracte se subscriu a jornada parcial i amb una duració mínima de 20 hores setmanals, els incentius es prorratejaran en proporció a l'hora de treball efectiu.
  
En el cas de contractacions de joves que posseïsquen titulacions oficials que pertanguen a les àrees de coneixement d'informàtica, telecomunicacions, medi ambient o prevenció de riscos laborals, s'incrementarà en un 25%, l'import de l'ajuda establit en l'apartat primer d'aquest article.
  
Article 17. Requisits dels treballadors
  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:
  
a) Desocupats menors de 25 anys que, en la data de formalització del contracte indefinit, posseïsquen una antiguitat en la desocupació igual o superior a 120 dies i que no excedisca de 180 dies.
  
b) Desocupats majors de 25 anys i menors de 30 que, en la data de formalització del contracte indefinit, posseïsquen una antiguitat en la desocupació igual o superior a 270 dies i que no excedisca de 365 dies.
  
Capítol III
  
Programa d'Incentius a la Transformació
  
en Indefinits dels Contractes Formatius
  
Article 18. Objecte
  
1. L'objecte del aquesta Programa és donar suport a l'estabilitat laboral dels joves menors de 30 anys, a través d'ajudes a la transformació en indefinits dels contractes formatius, en pràctiques o per a la formació, sempre que no es produïsca una ruptura de la relació laboral amb l'empresa, inclosos aquells supòsits en què la relació laboral indefinida tinga lloc l'endemà de l'acabament de la vigència del contracte formatiu, i s'incorpore a l'empresa amb caràcter estable sense ruptura de continuïtat.
  
2. Els contractes indefinits tindran, com a mínim, una jornada igual a què tenia el contracte formatiu.
  
Article 19. Quantia de les ajudes
  
Els incentius que s'estableixen en aquest Programa consisteixen en una subvenció per contracte indefinit a jornada completa de 2.000 euros, i de 4.000 euros en el cas de dones. Quan es pretenga transformar un contracte formatiu a temps parcial en indefinit a temps parcial, amb un mínim de 20 hores setmanals, l'incentiu es prorratejarà en proporció a l'hora de treball efectiu.
  
En el cas de contractacions de joves que posseïsquen titulacions oficials que pertanguen a les àrees de coneixement d'informàtica, telecomunicacions, medi ambient o prevenció de riscos laborals, s'incrementarà en un 25%, l'import de l'ajuda establit en l'apartat primer d'aquest article.
  
Títol III
  
Ajudes per a l'accés a l'ocupació estable
  
de determinats col·lectius
  
Capítol I
  
Disposicions generals
  
Article 20. Objecte
  
L'objectiu final d'aquest Programa és afavorir l'estabilitat en l'ocupació de treballadors pertanyents a diversos col·lectius amb majors dificultats per a accedir al mercat laboral o romandre-hi, i s'actuarà a aquestos efectes des del suport a les diverses modalitats contractuals existents que permeten conjugar els condicionaments dels treballadors amb les necessitats de determinats sectors productius.
  
Article 21. Accions susceptibles de suport
  
Les ajudes previstes en aquest títol s'articulen en els següents programes d'actuació:
  
a) Programa d'Ajudes a la Contractació Indefinida de Desocupats de Llarga Duració i Majors de 45 Anys.
  
b) Programa de Suport a la Contractació Indefinida per a la Realització de Treball a Domicili i Treball Domèstic.
  
Capítol II
  
Programa d'Ajudes a la Contractació Indefinida
  
de Desocupats de Llarga Duració i Majors de 45 Anys
  
Article 22. Objecte
  
L'objecte del aquesta Programa d'ajudes és elevar el nivell de l'ocupació estable dels desocupats de llarga duració i majors de 45 anys tot fomentant la creació de llocs de treball de naturalesa indefinida, mitjançant ajudes a les contractacions indefinides directes, a jornada completa i a temps parcial, i de fixos discontinus.
  
Article 23. Quantia de les ajudes
  
a) Ajudes a la contractació indefinida a jornada completa: l'ajuda per la formalització de cada contracte indefinit consisteix en una subvenció de 1.500 euros.
  
b) Ajudes a les contractacions indefinides a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors: les ajudes consisteixen en una subvenció, per cada contracte formalitzat amb dret a ella, en quantitat proporcional a les ajudes establides en l'apartat anterior, en funció de la duració de la jornada estipulada.
  
c) Ajudes a les contractacions indefinides de fixos discontinus, regulades en l'article 15.8 de l'Estatut dels Treballadors: les ajudes consisteixen en una subvenció, per cada contracte formalitzat amb dret a ella, per un import de 600 euros.
  
Article 24. Requisits dels treballadors
  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:
  
a) Desocupats menors de 25 anys que, en la data de formalització del contracte indefinit, estiguen inscrits en els corresponents centres SERVEF de la Generalitat Valenciana per un període ininterromput igual o superior a 180 dies.
  
b) Desocupats majors de 25 anys inscrits en els centres SERVEF de la Generalitat Valenciana per un període ininterromput de més de 365 dies previs a la data de formalització del contracte indefinit. A aquestos efectes es considerarà interrompuda la demanda d'ocupació per haver treballat un període acumulat de 90 o més dies en els 365 dies anteriors a la data de la realització del contracte que dóna dret a la subvenció.
  
c) Desocupats majors de 45 anys en els quals no concórreguen les circumstàncies anteriors, inscrits com a desocupats, almenys, per un període ininterromput de tres mesos previs a la contractació objecte de subvenció.
  
Capítol III
  
Programa de Suport a la Contractació Indefinida
  
per a la Realització de Treball a Domicili i Treball Domèstic
  
Article 25. Objecte
  
L'objecte del aquesta Programa és donar suport a la regularització del treball per compte d'altri realitzat per treballadors a domicili en els termes previstos en l'article 13 de l'Estatut dels Treballadors, així com el de les persones contractades per a la realització de treball domèstica i atenció de persones dependents, a fi d'incentivar la formalització escrita dels contractes, facilitar la conciliació de la vida familiar i laboral i millorar la inserció laboral de certs col·lectius de treballadors desocupats.
  
Article 26. Accions susceptibles de suport i quantia de l'ajuda
  
1. Les accions susceptibles de suport són:
  
a) Contractacions indefinides a jornada completa i a temps parcial, amb una duració mínima de 20 hores setmanals.
  
b) Transformacions en indefinits dels contractes temporals o de duració determinada, siga quina siga la modalitat contractual objecte de la transformació i siga quina siga la data de la subscripció. Tant el contracte que calga transformar com el contracte indefinit hauran de tenir una jornada mínima de 20 hores setmanals. Els contractes indefinits tindran, com a mínim, una duració de jornada igual a la que què tenia el contracte que calga transformar.
  
2. Les ajudes previstes en aquest capítol consisteixen en una subvenció, per la contractació a jornada completa, de forma directa o mitjançant transformació, de 4.400 euros per la formalització de cada contracte de treball a domicili, i de 2.400 euros per als contractes per a la realització del treball domèstica i atenció de persones dependents. Les quanties es reduiran proporcionalment en els supòsits de contractació a temps parcial, amb una duració mínima de 20 hores setmanals.
  
Article 27. Requisits dels treballadors
  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada.
  
Títol IV
  
Foment d'Ocupació per a la Igualtat
  
Article 28. Objecte
  
L'objecte d'aquest Programa és millorar l'accés o la reincorporació de la dona al mercat laboral a través d'ajudes adreçades a incentivar les empreses tant per a la contractació indefinida a jornada completa de la dona, com per a la realització d'unes altres modalitats de contractació indefinida o temporal que faciliten la conciliació de la vida familiar i laboral.
  
Article 29. Requisits de les treballadores
  
Les treballadores que siguen contractades de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrites com a desocupades per un període ininterromput, almenys, de tres mesos previs a la contractació objecte de subvenció en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada.
  
Capítol I
  
Programa d'Ajudes a la Contractació Indefinida de la Dona
  
Article 30. Accions susceptibles de suport
  
Aquest programa està destinat a donar suport a la contractació de caràcter estable a jornada completa de la dona, per contractació indefinida inicial o per transformació de contracte temporal de duració mínima de tres mesos.
  
Article 31. Quantia de les ajudes
  
1. L'ajuda per la formalització de cada contracte indefinit inicial o transformació en indefinit de contracte temporal anterior amb una duració mínima de tres mesos consisteix en una subvenció de 4.000 euros.
  
2. La quantia de l'ajuda s'incrementarà en 600 euros per contracte formalitzat en els supòsits següents:
  
a) Quan l'empresa contractant acredite la posada en marxa d'un pla d'igualtat d'oportunitats.
  
b) Quan la contractació es produïsca en un sector d'activitat en què la dona es troba subrepresentada de conformitat amb la disposat en Ordre de 16 de setembre de 1998, per al foment de l'ocupació estable de dones en les professions i ocupacions amb menor índex d'ocupació femenina (BOE de 29 de setembre de 1998), o amb la norma vigent en la matèria en el moment de la contractació.
  
c) Quan l'empresa contractant acredite la prestació de servicis de guarderia per a les treballadores, ja siga mitjançant instal·lacions pròpies o a través de cofinançament directe als treballadors que facen ús d'aquest servici per a l'atenció dels seus fills menors de 3 anys durant la jornada laboral.
  
Capítol II
  
Programa d'ajudes per a la conciliació
  
de la vida familiar i laboral
  
Article 32. Foment de la contractació indefinida a temps parcial
  
1. Ajudes a les contractacions indefinides a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors: Les ajudes consisteixen en una subvenció de 3.000 euros pel primer contracte subscrit i de 4.000 euros per al segon contracte. Per al tercer contracte o per a ulteriors, subscrits per la mateixa empresa amb unes altres desocupades, la subvenció anterior serà de 5.000 euros per contracte.
  
2. Ajudes a les contractacions indefinides de caràcter fix discontinu, regulades en l'article 15.8 de l'Estatut dels Treballadors: Les ajudes consisteixen en una subvenció, per cada contracte formalitzat amb dret a ella, per un import d'1.000 euros.
  
Article 33. Foment d'ocupació per a cobertura d'absències legals de les treballadores per a assistència a la família
  
1. Ajudes als contractes d'interinitat que es realitzen amb treballadores desocupades destinats a la cobertura de les següents absències o vacants:
  
a) maternitat,
  
b) risc en l'embaràs,
  
c) acolliment i adopció,
  
d) guarda legal,
  
e) atenció de familiars malalts
  
2. La contractació haurà de realitzar-se dins del període que dure el supòsit que la motive i, en el cas que procedisca realitzar una contractació a temps parcial, aquesta haurà d'estipular-se amb jornades, almenys, de 20 hores setmanals.
  
Article 34. Quantia de les ajudes
  
Les ajudes previstes en l'article precedent seran de dos tipus:
  
1. Les ajudes previstes per a les empreses en aquest programa en els supòsits de contractes realitzats a jornada completa i un mínim de tres mesos de duració, consistiran en els imports següents:
  
- Entre tres i sis mesos, 240 euros.
  
- Entre sis i nou mesos, 540 euros.
  
- Entre nou i dotze mesos, 840 euros.
  
- Més de dotze mesos, 1.140 euros.
  
2. En el cas de contractes a temps parcial amb un mínim de 20 hores, les quantitats del paràgraf anterior es reduiran de forma proporcional a l'hora de la duració de la jornada.
  
3. En els supòsits de les lletres d) i e) de l'article 32.1 d'aquesta ordre, es donarà una subvenció a la treballadora que deixa de prestar servicis, de 720 euros per cada tres mesos de duració del nou contracte que es genere, sempre que aquest últim s'estipule a jornada completa, amb el límit màxim d'1.800 euros. Per al cas de disminució de jornada parcial que genere un contracte a temps parcial, es minorarà la quantitat anterior de forma proporcional.
  
Títol V
  
Foment de l'ocupació derivada del repartiment
  
del temps de treball
  
Capítol I
  
Disposicions generals
  
Article 35. Objecte
  
Aquest títol té com a objecte regular el conjunt de programes de mesures incentivadores a la creació d'ocupació que sorgisca de la reorganització del temps de treball, de la substitució d'hores extraordinàries, de la cobertura de vacants i de disminució per decisió del treballador de la jornada laboral; així com la realització d'estudis i assistències tècniques que tendisquen la posada en marxa de plans de reordenació de la jornada laboral en l'empresa
  
Article 36. Accions susceptibles de suport
  
Les ajudes previstes en aquest títol es desenvolupen a través dels següents programes de promoció d'ocupació:
  
a) Programa d'incentius als contractes indefinits subscrits per a aconseguir una més eficaç organització del temps de treball.
  
b) Programa d'incentius a les contractacions que es realitzen a fi de substituir hores extraordinàries
  
c) Programa d'incentius a les noves contractacions a temps parcial per a realitzar la jornada de treball que quede lliure a causa de la jubilació parcial de treballadors de l'empresa.
  
d) Programa d'incentius a les noves contractacions per absències legals o per disminució, per decisió del treballador, del seu temps de treball.
  
e) Programa d'incentius per a la realització d'estudis i d'assistències tècniques que tendisquen a la posada en marxa de plans de reordenació de la jornada en l'empresa.
  
Article 37. Requisits dels treballadors contractats
  
Els treballadors contractats hauran de complir, quant a la situació de desocupació, els requisits exigits per la legislació vigent; hauran de romandre inscrits com a desocupats en els corresponents centres SERVEF de la Generalitat Valenciana i estar en possessió de la targeta de demanda d'ocupació actualitzada, i estar compresos en algun dels col·lectius següents:
  
a) Joves desocupats menors de 30 anys en la data de formalització del contracte.
  
b) Desocupats majors de 45 anys en la data de formalització del contracte.
  
c) Desocupats en els quals no concórreguen les circumstàncies anteriors, inscrits en els centres SERVEF de la Generalitat Valenciana per un període, almenys, de 180 dies previs a la data de formalització del contracte.
  
d) Dones.
  
e) Minusvàlids desocupats.
  
Capítol II
  
Programa d'incentius als contractes indefinits subscrits
  
com a conseqüència d'acord en l'empresa per a aconseguir
  
una més eficaç organització del temps de treball
  
Article 38. Objecte
  
L'objectiu final que es persegueix a través d'aquest programa d'incentius a la contractació és la generació de noves ocupacions mitjançant la realització de noves contractacions indefinides de treballadors desocupats que pertanyen a algun dels col·lectius subvencionables, subscrits com a conseqüència d'un acord entre l'empresa i els representants legals dels treballadors en aquesta, en el cas que n'hi haja, per a aconseguir una més eficaç organització del temps de treball, sempre que implique un increment de l'ocupació neta, circumstància aquesta que haurà de quantificar-se i mencionar-se expressament, així com el temps, expressat en nombre d'anys, en el qual podrà aconseguir-se la nova organització del temps de treball.
  
Article 39. Quantia de les ajudes
  
1. Les ajudes previstes en aquest capítol consistiran en una subvenció de 2.000 euros per cada contracte indefinit a jornada completa, llevat que aquestes es referisquen a contractacions de desocupats majors de 45 anys, que la quantitat serà de 2.200 euros, i de dones, cas en què l'import serà de 3.000 euros.
  
2. En el cas de contractacions indefinides a temps parcial amb un mínim de 20 hores setmanals, les ajudes consistiran en una subvenció, per cada contracte formalitzat amb dret a ella, en quantitat proporcional a les ajudes establides en el paràgraf anterior, determinada en funció de la duració de la jornada estipulada.
  
Capítol III
  
Programa d'incentius a les contractacions que es realitzen
  
a fi de substituir hores extraordinàries
  
Article 40. Objecte
  
Mitjançant aquesta mesura, i sobre la base d'un acord entre treballadors i empresa, es pretén fomentar la creació d'ocupació a través de la substitució de les hores extraordinàries en l'empresa, excepte les regulades en l'article 35.3 de l'Estatut dels Treballadors, i incentivar les contractacions de desocupats que pertanyen als col·lectius citats en l'article 36 d'aquesta ordre. En el mencionat acord hauran de quantificar-s'hi les hores extraordinàries que es pretenen substituir així com l'ocupació que es preveu generar.
  
Article 41. Quantia de les ajudes
  
1. Les ajudes previstes en aquest capítol consistiran en una subvenció de 2.000 euros per cada contracte indefinit a jornada completa que se subscriga a l'empara d'aquesta ordre, llevat que aquestes es referisquen a contractacions de desocupats majors de 45 anys, que la quantitat serà de 2.200 euros, i de dones, cas en què l'import serà de 3000 euros.
  
2. En el cas de ser un contracte temporal, haurà de tenir una duració mínima de sis mesos. En aquest supòsit, la quantia de l'ajuda és de 300 euros per cada període de duració de sis mesos del contracte temporal estipulat, per a qualsevol dels treballadors contractats compresos en alguns dels col·lectius que estableix l'article 36.
  
Article 42. Documentació addicional
  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades de la documentació següent:
  
1. Documentació acreditativa d'haver cotitzat a la Seguretat Social per un nombre d'hores extraordinàries igual o superior a les que es pretenguen substituir, mitjançant l'aportació dels corresponents butlletins de cotització.
  
2. Acreditar l'increment de plantilla fixa pactada, mitjançant la presentació dels corresponents TC2.
  
Capítol IV
  
Programa d'incentius a les noves contractacions a temps
  
parcial per a realitzar la jornada de treball que quede lliure
  
a causa de la jubilació parcial de treballadors de l'empresa
  
Article 43. Objecte
  
1. Com a ajuda a les empreses, s'incentiva la realització de nous contractes de relleu amb desocupats que pertanyen als col·lectius citats en l'article 36 d'aquesta ordre, sempre que es pacten entre les seues clàusules les condicions següents:
  
a) Que la duració del contracte de relleu siga, almenys, d'un any, ja siga a jornada completa o a jornada parcial.
  
b) Que, una vegada produïda la jubilació del treballador rellevat, el contracte del rellevant es convertisca en indefinit i a jornada completa.
  
2. Com a ajuda als treballadors, s'incentiva l'accés a la jubilació parcial, especialment a partir dels 65 anys, sempre que aquesta done lloc a un nou contracte de relleu d'un desocupat que pertanya a algun dels col·lectius arreplegats per l'article 36.
  
Article 44. Quantia de les ajudes
  
Les ajudes previstes en aquest capítol seran de dos tipus:
  
1. Per a les empreses que contracten mitjançant la modalitat del contracte de relleu, el règim de les ajudes serà el contingut en l'article 23 d'aquesta ordre. La quantia de les ajudes s'incrementarà en un 25% a aquelles empreses que acrediten que la contractació s'ha efectuat en compliment d'acord subscrit entre l'empresa i els representants legals dels treballadors d'aquesta.
  
2. Per als treballadors que accedisquen als supòsits de jubilació parcial, sempre que aquesta done lloc a un nou contracte de relleu, la subvenció serà de 720 euros per cada any complet, amb el límit màxim de 3.600 euros. Aquesta ajuda estarà condicionada a la vigència del contracte de relleu resultant de la jubilació parcial incentivada, per la qual cosa la baixa del de relleu sense substitució per un altre treballador en les mateixes condicions, generarà l'obligació de reintegrar la subvenció percebuda pel treballador jubilat parcialment. La quantia de les ajudes s'incrementarà en un 25% a aquells treballadors que accedisquen a la jubilació parcial a partir dels 65 anys.
  
Capítol V
  
Programa d'incentius a les noves contractacions
  
per absències legals del treballador
  
Article 45. Objecte
  
1. Els contractes d'interinitat que es realitzen amb treballadors desocupats demandants d'ocupació i que complisquen els requisits de l'article 36 de l'Ordre, tindran les següents ajudes, sempre que les contractacions es destinen a la cobertura de les següents absències o vacants:
  
a) excedència voluntària,
  
b) excedència forçosa, d'acord amb el que preveu la legislació laboral, i
  
c) mutu acord de les parts.
  
2. La contractació haurà de realitzar-se dins del període que dure el cas que la motive i, en el cas que procedisca realitzar una contractació a temps parcial, aquesta haurà d'estipular-se amb jornades, almenys, de 20 hores setmanals.
  
Article 46. Quantia de les ajudes
  
Les ajudes previstes en aquest capítol seran de dos tipus:
  
1. Les ajudes previstes per a les empreses en aquest programa en els supòsits de contractes realitzats a jornada completa i un mínim de tres mesos de duració, consistiran en els imports següents:
  
- Entre tres i sis mesos, 240 euros.
  
- Entre sis i nou mesos, 540 euros.
  
- Entre nou i dotze mesos, 840 euros.
  
- Més de dotze mesos, 1.140 euros.
  
2. En el cas de contractes a temps parcial amb un mínim de 20 hores, les quantitats del paràgraf anterior es reduiran de forma proporcional a l'hora de la duració de la jornada.
  
3. En els supòsits de les lletres a), i c) de l'article 44.1 d'aquesta ordre, es donarà una subvenció a la treballadora que deixa de prestar servicis, de 720 euros per cada tres mesos de duració del nou contracte que es genere, sempre que aquest últim s'estipule a jornada completa, amb el límit màxim d'1.800 euros. Per al cas de disminució de jornada parcial que genere un contracte a temps parcial, es minorarà la quantitat anterior de forma proporcional.
  
Capítol VI
  
Programa d'incentius per a la realització d'estudis
  
i d'assistències tècniques que tendisquen a la posada
  
en marxa de plans de reordenació de la jornada en l'empresa
  
Article 47. Objecte
  
Els beneficiaris previstos en l'article 2.1 d'aquesta ordre podran rebre ajudes adreçades a cofinançar estudis i intervencions realitzats per professionals externs, sobre creació neta d'ocupació en l'empresa mitjançant reorganització del temps de treball, acordat prèviament entre empresari i treballadors.
  
Article 48. Quantia de les ajudes
  
L'obtenció d'aquestes ajudes estarà condicionada a l'aplicació parcial o total de les mesures proposades sobre reordenació de la jornada laboral o reorganització del sistema de treball en els estudis respectius, i podrà aconseguir fins al 50% del cost de l'acció, amb el límit màxim de 6.000 euros per cada entitat beneficiària.
  
Article 49. Documentació addicional
  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades d'una memòria en què s'especifique l'aplicació de les mesures objecte de l'estudi a què s'acompanyarà justificació dels llocs de treball creats, així com factures i acreditació del pagament dels servicis externs contractats.
  
Títol VI
  
Programa d'Ajudes a Guarderies Infantils
  
al Si de l'Empresa
  
Article 50. Objecte de l'ajuda
  
L'objecte de les ajudes regulades en aquest títol és fomentar la creació i el manteniment de guarderies d'educació preescolar i infantil (de 0 a 6 anys) al si de les empreses privades, adreçades a l'atenció dels fills de les persones treballadores durant la jornada laboral.
  
Article 51. Beneficiaris
  
Podran ser beneficiaris d'aquestes ajudes les empreses privades i les associacions d'empreses o les agrupacions d'empreses organitzades mitjançant una única personalitat jurídica, ubicades dins d'un mateix polígon industrial, que promoguen, al seu si, la creació o el manteniment de guarderies d'educació preescolar i infantil, per a xiquets de 0 a 6 anys, adreçades als fills del seu personal treballador, sempre que l'activitat s'exercisca a l'àmbit territorial de la Comunitat Valenciana.
  
Article 52. Requisits dels beneficiaris
  
A més dels requisits establits amb caràcter general en l'article 3 d'aquesta ordre, els sol·licitants de la subvenció regulada en aquest títol hauran de complir els següents:
  
a) Els centres que es promouen han de ser centres d'atenció a la infància que reunisquen les condicions mínimes que estableix la legislació vigent.
  
b) Caldrà acreditar davant dels servicis competents del SERVEF haver sol·licitat i aportat la documentació preceptiva davant de la Conselleria de Cultura, Educació i Esport de la Generalitat Valenciana per a l'obtenció de l'autorització com a centre d'educació preescolar o infantil.
  
c) Caldrà d'acreditar que l'empresa beneficiària de l'ajuda ha mantingut la seua plantilla en els últims dos anys naturals. Quan es tracte d'associacions o d'agrupacions d'empreses, aquest requisit haurà de complir-lo cada una de les empreses que la integrants.
  
Article 53. Exclusions específiques
  
Queden expressament exclosos com a beneficiaris d'aquesta subvenció:
  
a) Les corporacions locals i els organismes i les entitats de dret públic dependents de qualsevol administració pública, així com les entitats privades sense ànim de lucre.
  
b) Els centres d'educació preescolar o infantil concertada amb la Conselleria de Cultura, Educació i Esport.
  
c) Aquells centres, promoguts per entitats públiques o privades, que reben subvenció per al mateix objecte per qualsevol altre departament de la Generalitat Valenciana o una altra administració pública.
  
Article 54. Quantia de les ajudes
  
La quantia de la subvenció, que es pagarà d'una sola vegada, es calcularà en funció del nombre de xiquets de 0 a 6 anys atesos pel centre en el moment de la sol·licitud, sent la quantia màxima de la subvenció de 600 euros per xiquet, equivalent a 50 euros per mes i xiquet durant l'any 2005.
  
Article 55. Documentació addicional
  
1. A més de la documentació assenyalada en l'article 6, apartat 2.I, lletres a), b), f), h) i i), junt amb la sol·licitud de subvenció caldrà adjuntar:
  
a) Memòria d'activitats de l'any per al qual se sol·licita l'ajuda.
  
b) Pressupost del centre, del programa o del servici per al qual se sol·licita la subvenció.
  
c) Llista nominal del personal del centre.
  
d) Llista nominal d'alumnes de 0 a 6 anys, amb indicació expressa de l'any de naixement i de les circumstàncies familiars.
  
e) Fotocòpia compulsada del Llibre de Matrícula del Centre, referit a l'any de sol·licitud de l'ajuda.
  
f) Documentació acreditativa d'haver sol·licitat o estar autoritzat com a centre d'educació preescolar o infantil.
  
2. En el cas que el sol·licitant siga una associació o una agrupació d'empreses organitzades mitjançant una única personalitat jurídica, la documentació a què es refereix l'article 6, apartat 2.I, lletres b), f), h) i i) d'aquesta ordre, haurà de ser presentada per l'interessat junt amb la sol·licitud, amb referència a cada una de les empreses integrants de l'associació o grup. Així mateix, haurà de presentar-se el document que acredite la constitució de l'associació o de l'agrupació d'empreses, en els termes previstos per la normativa vigent.
  
DISPOSICIÓ ADDICIONAL
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en la llei de Pressupostos de la Generalitat Valenciana per a l'exercici de 2005. A aquest efecte, s'hauran de publicar en el Diari Oficial de la Generalitat Valenciana les ordres de la Conselleria d'Economia, Hisenda i Ocupació per què es donarà publicitat a les línies de crèdit i a l'import global màxim destinat a la concessió de les ajudes previstes en aquesta disposició.
  
DISPOSICIONS FINALS
  
Primera
  
Es faculta la directora general del SERVEF per a dictar totes les instruccions que siguen necessàries per a l'execució i el desenvolupament del que disposa aquesta ordre, i es delega en ella la competència per a l'ampliació dels terminis de presentació d'instàncies i de justificacions, amb caràcter excepcional, sempre que concórreguen en l'expedient circumstàncies motivades com cal que impossibiliten la presentació de la justificació en els terminis assenyalats en aquesta ordre. La directora general del SERVEF podrà autoritzar l'ampliació dels terminis fins a la data de tancament de l'exercici pressupostari corresponent, dins dels límits legalment establits.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquest acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, un recurs de reposició davant el conseller d'Economia, Hisenda i Ocupació, en el termini d'un mes, computat en els termes adés esmentats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altra acció que consideren procedent.
  
València, 30 de desembre de 2004
  
El conseller d'Economia, Hisenda i Ocupació,